
Proiectului de Lege pentru modificarea Legii nr.43/2014 privind protecția animalelor utilizate în scopuri științifice
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Proiectul de Lege pentru modificarea Legii nr.43/2014 privind protecția animalelor utilizate în scopuri științifice, trimis cu adresa nr. PL-x 184 din 27 martie 2019, înregistrat cu nr.4c-13/307 din 28 martie 2019.
Senatul, în calitate de primă Cameră sesizată, a adoptat iniţiativa legislativă în şedinţa din ziua de 25 martie 2019.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.
Proiectul de lege are ca obiect de reglementare modificarea Legii pentru modificarea Legii nr.43/2014 privind protecția animalelor utilizate în scopuri științifice, cu modificările și completările ulterioare, în vederea corectării, astfel cum rezultă din cuprinsul Expunerii de motive, a unor erori apărute în timpul procesului de transpunere, la nivelul legislației naționale de profil, a dispozițiilor Directivei nr.2010/63/UE a Parlamentului European și a Consiliului din 22 septembrie 2010 privind protecția animalelor utilizate în scopuri științifice, ca urmare a necesității alinierii legislației naționale de profil la normele europene incidente în materie, în contextul îndeplinirii angajamentelor ce-i revin României și care derivă din calitatea sa de stat membru al Uniunii Europene.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedința din ziua de 9 aprilie 2019.

Membrii comisiei au examinat proiectul de lege supus avizării, expunerea de motive, avizul favorabil al Consiliului Economic şi Social, transmis prin adresa cu nr.123 din 8 ianuarie 2019 şi avizul favorabil cu observaţii şi propuneri al Consiliului Legislativ, transmis prin adresa cu nr.29 din 17 ianuarie 2019.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege, în forma transmisă Comisiei juridice, de disciplină şi imunităţi de către Biroul permanent. 

În raport de obiectul şi conţinutul reglementării, inițiativa legislativă face parte din categoria legilor ordinare.

